**PROU ESPOLI SOCIAL! ENS DEVEU 4.500 M EUROS!**

Des dels principis de la història cada generació ha fet els possibles perquè les persones que la substituïen poguéssim viure millor. Aquest ha sigut l’ADN d’allò que hem conegut com a civilització. A poc a poc, hem abastat avenços impressionants en medicina, en benestar, en seguretat en el treball, en protecció social. D’aquesta manera hem anat construint el nostre estat del benestar, el millor patrimoni de què disposem.

Doncs bé, al segle xxi som davant la demolició del nostre estat del benestar, que amb la coartada de la lluita contra la crisi està cavant una fossa per als nostres drets i empitjora les nostres condicions de vida. Les polítiques suïcides d’austeritat, lluny de reactivar l’economia tal com ens havien promès, s’han destacat per generar més i més recessió. Avui, ens trobem en una teranyina econòmica opaca que des de la Unió Europea estableix uns límits de dèficit, que els quals passen a l’Estat espanyol i finalment a Catalunya i als nostres ajuntaments. El mercadeig de marge de dèficit entre les diferents administracions ha esdevingut un espectacle de xifres del qual la ciutadania només podem treure una conclusió: les seves decisions es converteixen en les nostres privacions.

A casa nostra l’austeritat s’ha traduït en retallades. A cada pressupost del Govern de la Generalitat som una mica més pobres. Perquè la salut, l’educació, la cultura, la justícia, etc., són elements del nostre capital tan personal com de país. Abans de la crisi, l’estat del benestar català ja se situava considerablement per sota de les mitjanes europees. A la UE es destina de mitjana un 31,2% del PIB a inversions en polítiques socials. A Catalunya el 21,4%, per sota de països com Hongria (27,6%) o Portugal (29,7%). I ara, retallen sobre un model social infradesenvolupat.

Paral·lelament veiem perplexes com reclamem més sobirania quan al mateix temps ens dobleguem als dictats dels mercats financers. I és en aquest sentit que UGT de Catalunya defensa que la cohesió social i la igualtat siguin signes d’identitat col·lectiva. La sobirania s’exerceix diàriament tan socialment com nacionalment.

Des dels inicis de la crisi hem perdut 4500 milions d’euros que s’han deixat d’invertir en la nostra salut, cooperació, educació, polítiques laborals, infraestructures, etc., i que s’han desviat per satisfer el deute i salvar els bancs. Ells han triat. Han establert el seu ordre de prioritats. Primer han salvat els bancs que les persones, però no els donem ni donarem un taló en blanc. Sabem cada euro que ens han pres, perquè són els nostres diners que hem pagat amb els nostres impostos.

Totes les seves previsions macroeconòmiques, moltes vegades contradictòries entre elles, per nosaltres no són pèrdua de PIB, ni pèrdua de rànquings de competitivitat, sinó increment de les llistes d’espera als hospitals (14,6 dies de mitjana), pèrdua de beques menjador, corepagament farmacèutic, etc., i sobretot, la causa que les distàncies entre els més rics i els més pobres han patit un dels augments més importants dels darrers anys.

Han convertit la fiscalitat en un mercadeig. Lluny de servir per reequilibrar rendes l’han convertida en un mecanisme d’asfíxia social, que incrementa la fiscalitat indirecta de forma continuada i és incapaç de ser implacable contra el frau fiscal o les grans fortunes.

Volem saber per què hem de pagar. Les ajudes als bancs poden considerar-se deute il·legítim, atès que s’han fet a esquenes de la ciutadania i s’han destinat a les entitats privades perquè es desfacin d’actius tòxics, paguin deutes i es reestructurin acomiadant bona part dels treballadors i treballadores, en molts casos tenint beneficis. Mentrestant, les ajudes per sanejar el sistema bancari s’incorporen al nostre dèficit i inexorablement ens demanen sacrificis reals i tangibles per sortir de la crisi.

Condemnem enèrgicament l’ofensiva ideològica contra els serveis públics i els seus treballadors i treballadores i la incautació que han patit dels seus salaris. Un estat del benestar dèbil com el nostre ja compta, d’entrada, amb uns treballadors i treballadores públics en inferioritat de condicions. Catalunya té una taxa mínima d’empleats públics per habitant, que fa difícil desenvolupar una administració solvent i al servei dels ciutadans i les ciutadanes. Els qui aixequen el mantra de la inviabilitat econòmica dels serveis públics i de la falta d’eficiència després intenten privatitzar els serveis traient-ne beneficis sucosos.

**PER TOT AIXÒ, EL CONGRÉS RESOL:**

* La fi de l’espoli social al qual ens hem vist sotmesos. No ens aturarem fins que ens tornin cada euro que han deixat d’invertir en els nostres drets.
* Un canvi radical de polítiques: primer cal pagar el deute social que han contret amb nosaltres abans que el deute amb els bancs.
* Exigim una auditoria del deute públic, que detecti el que és injust i il·legítim.
* La immediata derogació de la Llei d’estabilitat pressupostària.
* Una fiscalitat justa i progressiva, que serveixi com a element de reequilibri social.
* Que es desenvolupi l’art. 24.3 de l’Estatut i s’aprovi la renda garantida de ciutadania.